Álelúya ! Lǔgān dzwé Ńtondôbə ! Lǔgān dɔ́, mína bəsíé bə́ Ńtondôbə, 2yā myāsyé á ndá Ǹtondôbə, á mīḿbɛ́ mí sí yā ndá Zāmbá wáán. 3Álelúya ! Ǹtondôbə a nə ḿbəŋ, yián biá ású dzwé díé amú a yəan ai edǐŋ ! 4Amú Yákɔb ńnye Ǹtondôbə a ngátɔ́b, a ngátɔ́b Ísraɛ̂l nə́ á bɔ ngab dzié. 5Owé, mayəm dɔ́: Ǹtondôbə a nə mod nénə; Ǹtondôbə wāān a lod bəzambá bə́sə. 6É dzóm ésə a ngáyi, Ǹtondôbə a ngábɔ̄ dzɔ́, á yób ai á sí, á máŋ ai á bīdɔ̄g á sí étē. 7A bɔ nâ miǹkúd mí bɛ́d a tádigi á ńnyie sí, a bonde fɛlə́fɛs ású yə̄ nâ mvəŋ é nɔŋ: a dudu evúndu á mə̄kág móé. 8Énye a ngáman wé míńtōl yā Égîptɛn, a tádigi á bod a kalan ai biyə́m. 9Á zāŋ dzoe, ǎ Égîptɛn, a ngálóm məndəm ai biyə̌ŋ bí mam á nyɔ́l Farawóŋ ai bəsíé bóé. 10Ényé a ngádzimbi məyɔŋ a wé fə miǹgungúl míńkúkúmá: 11Sihôn, ǹkúkúmá mvóg Ámorít, Og, ǹkúkúmá Bashân ai bídzóē bísə̄ yā Kanaan. 12Ńdɔ a ngáman kab sí dzābán ngab elíg, ngab elíg ású áyɔŋ díé Ísraɛ̂l. 13Ǎ Ńtondôbə, bâyi kad dzwé dóe á ńnomó etɔá. Ǎ Ńtondôbə, bâyi kə́ bátsog wa á bisəb bisəb. 14Amú Ńtondôbə a tsíg ǹtól sósōō ású áyɔŋ díé, a yén bītúgā bíé ngɔ́l. 15Bəzəzə̌ bəzambá məyɔŋ bə́ nə ǹkomán ai mvɔ́d ai sílíba, esíé yā mɔ́ mə́ bod. 16Bə́ bə̄lə́ anyu, hədá təge kɔ́bɔ; bə́ bə̄lə́ mís, hədá təge yén; 17bə́ bə̄lə́ mə̄lɔ́, hədá təge wóg; təge ai tɔ mǎn ḿhəbə ziŋ ânyu dábán; 18Ébá bákom bɔ́ bə́ fūlán ai bɔ́! Dzam də́dā ai ébá bə́sə̄ báfudi afidí dábán ábə̄ bɔ́. 19Ǎ ndá bod Ísraɛ̂l, váá Ńtondôbə maa, ǎ ndá bod Áron, váá Ńtondôbə maa. 20Ǎ nda bod Lévi, váá Ńtondôbə maa. Mínā bə́sə̄ yā myākɔn Ǹtondôbə wɔ̌ŋ, váán Ǹtondôbə maa. 21A tádigi á Síon, maa á bɔ̄ɔ̄ ai Ǹtondôbə yā a tɔ̄á á Yērúzalɛm. Álelúya !